L-awtonomija strateġika tal-UE fid-difiża u r-relazzjonijiet ekonomiċi trid titqawwa Hemm bżonn riflessjoni trans-Atlantika profonda dwar it-tagħlimiet mill-Afganistan Għandu jinħoloq Kunsill Politiku Transatlantiku biex jikkonsulta u jikkoordina sistematikament il-politika barranija u ta' sigurtà Il-MPE appellaw għal awtonomija strateġika tal-UE u koordinazzjoni aħjar bejn l-UE u l-Istati Uniti dwar iċ-Ċina biex jiġu evitati tensjonijiet bħal dawk ikkawżati mill-ftehim AUKUS. F'riżoluzzjoni dwar ir-relazzjonijiet futuri bejn l-UE u l-Istati Uniti, il-MPE laqgħu l-appoġġ tal-Istati Uniti għall-multilateraliżmu bbażat fuq ir-regoli, peress li dan jipprovdi opportunità importanti biex jerġa' jkun hemm involviment, bħala sieħeb ugwali, mal-Istati Uniti. Ir-rapport jenfasizza li, fl-approfondiment tal-kooperazzjoni transatlantika, l-UE għandha tistinka biex tokkupa rwol ta' mexxej, flimkien mal-Istati Uniti, filwaqt li trawwem l-awtonomija strateġika tagħha fid-difiża u r-relazzjonijiet ekonomiċi bħala mezz biex issegwi l-interessi leġittimi tagħha diplomatiċi, ta' sigurtà u dawk ekonomiċi. Koordinazzjoni u konsultazzjoni aħjar dwar iċ-Ċina L-UE u l-Istati Uniti jeħtieġ li jesploraw oqsma ta' kooperazzjoni possibbli u koordinazzjoni aħjar fir-rigward taċ-Ċina biex jiġu evitati tensjonijiet transatlantiċi, iwissu l-MPE. Huma indikaw it-tensjonijiet li seħħew wara l-adozzjoni tal-ftehim trilaterali bejn l-Istati Uniti, ir-Renju Unit u l-Awstralja dwar is-sigurtà magħruf bħala AUKUS, li ntlaħaq mingħajr ma ġew ikkonsultati l-alleati tal-UE. Filwaqt li jilqa' l-progress reċenti dwar l-istrateġija tal-UE Indo-Paċifiku , il-Parlament jispeċifika li l-koordinazzjoni mal-Istati Uniti dwar iċ-Ċina għandha tiffoka fuq il-protezzjoni tad-drittijiet tal-bniedem u tal-minoranzi u t-tnaqqis tat-tensjonijiet fl-Ibħra tan-Nofsinhar u tal-Lvant taċ-Ċina, f'Hong Kong u fl-Istrett ta' Tajwan. Il-Parlament laqa'li l-laqgħa inawgurali bejn il-Kunsill UE, Stati Uniti dwar il-Kummerċ u t-Teknoloġija seħħet, kif ippjanat, fid-29 ta' Settembru f'Pittsburgh, minkejja t-tensjonijiet li jeħtieġ li jiġu diskussi b'mod miftuħ u sinċier. Tagħlimiet mill-Afganistan u aktar involviment fis-Sħubija tal-Lvant u l-Balkani tal-Punent Filwaqt li jiddeplora r-rebħa vjolenti tat-Taliban fl-Afganistan wara l-irtirar tal-forzi tal-Istati Uniti u dawk Ewropej, il-Parlament jappella għal riflessjoni transatlantika profonda dwar il-lezzjonijiet mill-missjoni fl-Afganistan għall-promozzjoni tal-istabbiltà, is-sigurtà u l-governanza tajba fid-dinja. Is-sħab transatlantiċi jridu jinvolvu ruħhom mal-ġirien kollha tal-Afganistan, iħeġġeġ il-PE, filwaqt li jżommu f'moħħhom is-sitwazzjoni mwiegħra tal-poplu Afgan li fittex rifuġju hemmhekk u għandu jiġi mgħejjun. Il-MPE jemmnu li l-UE għandha timpenja ruħha aktar mal-Istati Uniti biex iġġedded is-sħubija strateġika mal-pajjiżi tas-Sħubija tal-Lvant u l-Balkani tal-Punent. Huma jappellaw għal koordinazzjoni dwar dan u dwar kwistjonijiet oħra ta' politika barranija u jissuġġerixxu l-ħolqien ta' Kunsill Politiku Transatlantiku (TPC) immexxi mir-Rappreżentant Għoli tal-UE u s-Segretarju tal-Istat tal-Istati Uniti u appoġġat minn kuntatt regolari mad-diretturi politiċi. Kwotazzjoni Ir-rapporteur Tonino Picula, (S & D, HR) qal: "Dan ir-rapport ma setax ikun aktar f'waqtu. Neħtieġu sħubija transatlantika mġedda u msaħħa biex nindirizzaw l-isfidi komuni li qed niffaċċjaw. Xi wħud minnhom kienu magħrufa sew magħna għal għexieren ta' snin, iżda xi wħud huma parti minn dinamiċi globali aktar ġodda. Mingħajr ebda dubju, l-Istati Uniti jibqgħu l-eqreb u l-aktar sieħeb strateġiku importanti tal-UE. U nemmen li Unjoni strateġikament awtonoma tkun l-aħjar sieħeb għall-Istati Uniti". Ir-riżoluzzjoni ġiet adottata nhar l-Erbgħa b' 550 vot favur, 83 kontra u 55 astensjoni. Kuntatti: Informazzjoni ta' kuntatt: Numru tat-telefown: (+32) 2 28 32547 (BXL) Numru tat-telefown: (+33) 3 881 74007 (STR) Numru tal-mobile: (+32) 470 96 08 19 Għal aktar informazzjoni Kumitat għall-Affarijiet Barranin Ir-rapport se jkun disponibbli hawnhekk, 06.10.2021 Filmat tal-konferenza stampa mar-relatur, 05.10.2021 Stqarrija għall-istampa wara l-votazzjoni fil-kumitat: Ir-relazzjonijiet futuri bejn l-UE u l-Istati Uniti: Wasal iż-żmien għal kooperazzjoni mtejba, 15.07.2021 Fajl tal-proċedura Servizz ta' Riċerka tal-PE: Il-futur tar-relazzjonijiet bejn l-UE u l-Istati Uniti, 30.09.2021 Servizz ta' Riċerka tal-PE: Min jagħmel xiex fis-sigurtà u d-difiża? 29.09.2021 Multimidja: Relazzjonijiet futuri bejn l-UE u l-Istati Uniti Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF